Waterfront-tak van Edgars maak sy deure toe | Netwerk24
Deur Hanlie Stadler 11 September 2020 17:30
Die Edgars-tak in die Victoria & Alfred Waterfront in Kaapstad gaan nie weer sy deure oopmaak nie.
Verbruikers stap verby 'n toe Edgars-tak tydens die inperking toe klerewinkels nie klere mag verkoop het nie. Foto: Nellie Brand-Jonker
Growthpoint, wat 50% van die Waterfront besit, skryf in sy resultatevoorlegging vir die jaar tot einde Junie die ruimte wat Edgars beslaan, "sal vakant wees, aangesien 'n ooreenkoms nie met die nuwe eienaars gesluit is nie".
Edgars is in September deur die firma Retailability, wat ook Legit besit, gekoop. Retailability sou egter net lewensvatbare Edgars-winkels koop, asook dié wat as "marginaal" beskryf word en met heronderhandelde huurkontrakte lewensvatbaar sou kon wees.
Die winkel in die Waterfront is 4 500 m² groot en beslaan twee verdiepings. Edcon se sakeredders het die winkel op sy lys "lewensvatbare" Edgars-takke gehad.
'n Leë wandelgang in Kaapstad se V&A Waterfront-winkelsentrum tydens die nasionale inperking. Foto: Jaco Marais
Estienne de Klerk, uitvoerende hoof van Growthpoint se Suid-Afrikaanse bedrywighede, het Woensdag in 'n aanlyn voorlegging oor die groep se resultate gesê Retailability het wel die huurkontrak probeer herbeding, maar die Waterfront se bestuur het besluit om dit nie te aanvaar nie.
Growthpoint word by al sy winkelsentrums R120 miljoen in agterstallige huur geskuld, waarvan Edcon R45 miljoen verteenwoordig.
Edcon se ander groot winkel, Jet, is onlangs aan TFG, eienaar van onder meer Foschini, Donna, Totalsports en American Swiss, verkoop.
Growthpoint het altesame 88 680 m² wat deur Edcon-winkels beset word. Daarvan het hy het al huurooreenkomste vir 79 723 m² met die nuwe eienaars gesluit. Van die 8 957 m² waaruit Edcon moet onttrek, is 1 500 m² reeds weer verhuur.
Meer oor: Edcon | Tfg | V&A Waterfront | Jet | Retailability | Growthpoint | Edgars | Waterfront | Kleinhandel | Klerekleinhandel | Winkelsentrums